Raportul final al consilierului-auditor (1)

Cazul AT.40299 – Sisteme de închidere

(Text cu relevanță pentru SEE)

(2021/C 40/05)

Proiectul de decizie, adresat întreprinderilor Magna (2), Brose (3) și Kiekert (4) (denumite împreună „părțile”), se referă la două încălcări unice și continue ale articolului 101 din TFUE și ale articolului 53 din Acordul privind Spațiul Economic European (SEE), care s-au produs pe teritoriul SEE.

Cele două încălcări sunt descrise ca acorduri și/sau practici concertate prin care participanții și-au coordonat comportamentul în materie de prețuri și au făcut schimb de informații sensibile din punct de vedere comercial pentru a reduce incertitudinea concurențială în ceea ce privește vânzările de module de uși și de macarale geam (prima încălcare) și de încuietori pentru portiere (a doua încălcare) către anumiți producători de autoturisme din SEE (5). În proiectul de decizie se constată că Magna a participat la ambele încălcări, în timp ce Brose a participat numai la prima încălcare și Kiekert numai la a doua încălcare.

La 9 iulie 2019, Comisia a inițiat o procedură în sensul articolului 2 alineatul (1) din Regulamentul (CE) nr. 773/2004 (6)împotriva părților.

În urma discuțiilor privind tranzacția (7)și a propunerilor de tranzacție (8), în conformitate cu articolul 10a alineatul (2) din Regulamentul (CE) nr. 773/2004, la 30 iunie 2020, Comisia a adoptat o comunicare privind obiecțiunile („comunicarea privind obiecțiunile”), adresată părților.

În răspunsurile lor la comunicarea privind obiecțiunile, părțile au confirmat, în temeiul articolului 10a alineatul (3) din Regulamentul (CE) nr. 773/2004, că în comunicarea privind obiecțiunile se regăsea conținutul propunerilor lor de tranzacție și că, prin urmare, își mențin angajamentul de a urma procedura de tranzacție.

În temeiul articolului 16 din Decizia 2011/695/UE, am examinat dacă proiectul de decizie se referă exclusiv la obiecțiile cu privire la care părțile au avut posibilitatea de a-și face cunoscute punctele de vedere. Am ajuns la o concluzie afirmativă.

Având în vedere cele de mai sus și dat fiind că părțile nu mi-au adresat nicio cerere sau reclamație (9), consider că, în acest caz, s-a respectat exercitarea efectivă a drepturilor procedurale ale părților implicate în procedură.

Bruxelles, 24 septembrie 2020. Wouter WILS

(1) În temeiul articolelor 16 și 17 din Decizia 2011/695/UE a președintelui Comisiei Europene din 13 octombrie 2011 privind funcția și mandatul consilierului-auditor în anumite proceduri în domeniul concurenței (JO L 275, 20.10.2011, p. 29).

(2) Magna International Inc., Magna Closures S.p.A., Magna Mirors Holding GmbH și MAGNA International Europe GmbH (denumite împreună în continuare „Magna”).

(3) Brose Beteiligungs-Kommanditgesellschaft, Coburg, Brose Beteiligungs-Kommanditgesellschaft II, Coburg, Brose Fahrzeugteile SE & Co. Kommanditgesellschaft, Bamberg (denumită anterior Brose Fahrzeugteile GmbH & Co. Kommanditgesellschaft, Bamberg), Brose Fahrzeugteile SE & Co. Kommanditgesellschaft, Coburg (denumită anterior Brose Fahrzeugteile GmbH & Co. Kommanditgesellschaft, Coburg) și Brose Verwaltung SE, Coburg (denumită anterior Brose Verwaltungsgesellschaft mbH, Coburg) (denumite împreună în continuare „Brose”).

(4) Kiekert AG (denumită în continuare „Kiekert”).

(5) Prima încălcare a avut loc în perioada 12 august 2010-21 februarie 2011; a doua încălcare a avut loc în perioada 15 iunie 2009-7 mai 2012.

(6) Regulamentul (CE) nr. 773/2004 al Comisiei din 7 aprilie 2004 privind desfășurarea procedurilor puse în aplicare de Comisie în temeiul articolelor 81 și 82 din Tratatul CE (JO L 123, 27.4.2004, p. 18).

(7) Reuniunile privind tranzacția au avut loc în perioada 10 septembrie 2019-26 martie 2020.

(8) Părțile și-au prezentat cererile oficiale de tranzacție în perioada 7-17 aprilie 2020.

(9) În temeiul articolului 15 alineatul (2) din Decizia 2011/695/UE, părțile la procedurile în cazurile privind cartelurile care se angajează în discuții privind tranzacția în temeiul articolului 10a din Regulamentul (CE) nr. 773/2004 pot sesiza consilierul-auditor în orice etapă a procedurii de tranzacție pentru a asigura exercitarea efectivă a drepturilor lor procedurale. A se vedea și punctul 18 din Comunicarea 2008/C 167/01 a Comisiei privind desfășurarea procedurilor de tranzacție în vederea adoptării de decizii în temeiul articolelor 7 și 23 din Regulamentul (CE) nr. 1/2003 al Consiliului în cazurile privind cartelurile (JO C 167, 2.7.2008, p. 1).